**Aprob,**

**Nr. înreg. / / .2021 Ministru**

**Barna TÁNCZOS**

**Propun aprobarea**

**Secretar General**

**Corvin NEDELCU**

**Secretar General Adjunct**

**Teodor DULCEATA**

**REFERAT DE APROBARE**

**al bugetului de venituri şi cheltuieli pe anul 2021 pentru**

**Societatea Comercială Exploatare Sistem Zonal Prahova S.A.**

Ministerul Mediului, Apelor şi Pădurilor, potrivit Hotărârii Guvernului nr. 43/2020 privind organizarea şi funcţionarea sa, are în coordonare Administraţia Naţională “Apele Române” care are sub autoritate operator economic cu capital integral de stat, pentru care, conform prevederilor art. 4 alin. (1) lit.b) din Ordonanţa nr.26/2013 privind întărirea disciplinei financiare la nivelul unor operatori economici la care statul sau unităţile administrativ – teritoriale sunt acţionari unici ori majoritari sau deţin direct ori indirect o participare majoritară, este necesară întocmirea bugetelor de venituri şi cheltuieli şi aprobarea acestora prin ordin comun al operatorului principal de credite, al ministrului finanţelor publice şi al ministrului muncii si justitiei sociale .

Proiectul de buget al S.C. Exploatare Sistem Zonal Prahova S.A a fost avizat de Adunarea Generală a Acţionarilor prin Hotărârea A.G.A. nr.184/11.03.2021.

Elaborarea bugetului de venituri şi cheltuieli pe anul 2021 al S.C. Exploatare Sistem Zonal Prahova S.A., societate la care acţionar unic este Administraţia Naţională “Apele Române”, având ca obiect de activitate tratarea şi distribuţia apei, are la bază :

* Nivelul preliminat al realizărilor pentru anul 2020;
* Bugetul este construit pe baza obligaţiilor contractuale angajate în anul 2021;
* Nivelul estimat al veniturilor este corelat cu cel al cheltuielilor, rezultatul brut fiind pozitiv;
* Nivelul total al cheltuielilor a fost estimat funcţie de necesarul de materiale şi servicii in vederea desfăşurării in condiţii de eficienţă a activităţii;
* Nivelul stabilit prin acte normative pentru costuri ce sunt prevăzute în legi speciale;
* Nivelul şi structura cheltuielilor au fost estimate având în vedere nivelul cheltuielilor materiale, consumurile specifice normate, prevederile legale privind amortizarea mijloacelor fixe, contribuţiile stabilite de lege aferente drepturilor salariale, precum şi cele referitoare la nivelul taxelor şi impozitelor;
* S-a avut în vedere analiza cheltuielilor necesare realizării activităţii suplimentare faţă de anul anterior şi programarea acestora în condiţii de eficienţă economică, precum şi reducerea cheltuielilor neeconomicoase;
* Nivelul cheltuielilor de personal a fost fundamentat având la bază numărul mediu de salariaţi de 283 persoane si prevederile art.48 din Legea nr.15/2021 a bugetului de stat pe anul 2021;
* Cresterea cheltuielilor de natura salariala in bugetul de venituri si cheltuieli, reprezinta cresteri ale cheltuielilor aferente reintregirii acestora recalculat conform Legii anuale a bugetului de stat. Aceasta crestere este permisa de prevederile art.48, aliniat(4) din Legea nr.15/2021 a bugetului de stat pe anul 2021, **,,*operatorii economici care in anul 2020 au realizat profit si nu inregistreaza plati restante la 31.12.2020 pot majora castigul mediu brut lunar pe salariat cu conditia ca indicele de crestere a acestuia sa nu depaseasca indicele de crestere a productivitatii muncii calculate in unitati valorice sau fizice, dupa caz, precum si cu conditia sa nu programeze pierderi si/sau plati restante.”***

Prevederile art.48 alin. (1), lit b) se aplica la S.C.Exploatare Sistem Zonal Prahova S.A., deoarece societatea indeplineste urmatoarele conditii:

* nu inregistreaza plati restante la 31.12.2020 si nici nu are programat pentru anul 2021;
* inregistreaza profit la 31.12.2020 de 2.420 mii lei peste nivelul programat de 1.185 mii lei, iar pentru anul 2021 s-a planificat un profit brut de 335 mii lei.

Cheltuielile totale aferente veniturilor totale înscrise în bugetul de venituri şi cheltuieli reprezintă limita maximă. În cazul în care, în execuţie se înregistrează depăşiri sau nerealizări ale veniturilor totale aprobate se pot efectua cheltuieli totale proporţional cu gradul de realizare a veniturilor totale cu încadrarea în indicatorii de eficienţă aprobaţi. Nivelul cheltuielilor de natură salarială, precum şi numărul de personal la finele anului, aprobat prin bugetul de venituri şi cheltuieli reprezintă limite maxime ce nu pot fi depăşite.

Anexa nr.1 la buget prevede pentru anii 2022, 2023 creșteri de venituri, de productivitate, profit, fara inregistrarea de plați restante, creanţe restante, în condiţiile menţinerii aceluiasi număr mediu de salariaţi și câstig mediu lunar pe salariat.

Faţă de cele de mai sus a fost elaborat proiectul de ordin de aprobare al bugetului de venituri şi cheltuieli pe anul 2021 pentru S.C. Exploatare Sistem Zonal Prahova S.A. pe care, dacă sunteţi de acord, vă rugăm să-l aprobaţi.

**ADMINISTRAȚIA NAȚIONALǍ “APELE ROMȂNE”**

**Director General**

Laszlo BARABAS

**Director Economico-Financiar**,

Liliana MICHINECI